作者:張炎
標題:霜葉飛
內容:繡屏開了。驚詩夢、嬌聲啼破春悄。隱將譜字轉清圓，正杏梁聲繞。看帖帖、蛾眉淡掃。不知能聚愁多少。嘆客裡淒涼，尚記得當年雅音，低唱還好。同是流落殊鄉，相逢何晚，坐對被真花惱。貞元朝士已無多，但暮煙衰草。未忘得春風窈窕。卻憐張緒如今老。且慰我留連意，莫說西湖，那時蘇小。